חוק הגנת הצרכן (תיקון מס' 47), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2569, עמ' 1094, 2016-07-28T00:00:00+03:00
חוק הגנת הצרכן (תיקון מס' 47), התשע"ו-2016 (להלן - התיקון), התקבל בקריאה השנייה ובקריאה השלישית ביום כ' בתמוז התשע"ו (26 ביולי 2016). התיקון מאריך את התקופה שבה עולים חדשים, אזרחים ותיקים שמלאו להם 65 שנים או אנשים עם מוגבלות יוכלו לבטל עסקה ברוכלות או עסקת מכר מרחוק לארבעה חודשים, במקום 14 ימים הקבועים בחוק כיום.
על פי מה שנקבע בתיקון, העוסק מצדו יהיה רשאי לדרוש מצרכן להציג בפניו תעודה להוכחת זכאותו. אם דרש זאת העוסק, הצרכן יציג בפניו את אחת התעודות המפורטות בתיקון או ישלח לו עותק שלה, והעוסק לא יוכל לדרוש מאותו צרכן הוכחה נוספת.
כמו כן, נקבע בתיקון כי בית המשפט יהיה רשאי לפסוק פיצויים לדוגמא נגד עוסק שהפר את הוראות התיקון, כלומר פיצויים שאינם תלויים בנזק שנגרם לצרכן כתוצאה מההפרה, עד לסכום של 10,000 שקלים חדשים.